Diari Oficial de la Generalitat Valenciana


Sumari del DOGV 9760, del 05-01-2024 (2023/12091)

RESOLUCIÓ de 16 d'octubre de 2023, del director general d'Urbanisme, Paisatge i Avaluació Ambiental, per la qual es formula declaració d'impacte ambiental del projecte de planta d'emmagatzematge de materials metàl·lics, carrer de les Acàcies, número 8 (baixos esquerra), en el terme municipal de València. Expedient: (1855625) 112/2014/AIA.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9760

Data del DOGV
:   05-01-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/12010


Data del document
:   16-10-2023

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 16 d'octubre de 2023, del director general d'Urbanisme, Paisatge i Avaluació Ambiental, per la qual es formula declaració d'impacte ambiental del projecte de planta d'emmagatzematge de materials metàl·lics, carrer de les Acàcies, número 8 (baixos esquerra), en el terme municipal de València. Expedient: (1855625) 112/2014/AIA. [2023/12781]  
  
«Declaració d'impacte ambiental  
Expedient: (1855625) 112/2014/AIA  
Títol: Emmagatzematge de materials metàl·lics  
Promotor: Rovaliv Impex, SL.  
Òrgan substantiu: Ajuntament de València  
Ref. òrgan substantiu: E/03681/2012/1409  
Localització: carrer Acàcies, núm. 8 (baix esquerra) de València  
Descripció del projecte  
Rovaliv Impex, SL, explota una activitat existent, dedicada a la compravenda i emmagatzematge temporal de material metàl·lic (ferralla), tant fèrric com no fèrric: acer, plom, llautó, ferro, coure i alumini (residus no perillosos), que s'apilen en contenidors a l'interior del local.  
  
L'activitat està situada en sòl urbà, a la ciutat de València, i ocupa la planta baixa d'un edifici d'habitatges de cinc plantes. Disposa d'accés independent des de la via pública. La referència cadastral de l'establiment és 3512159XX4099J2653NV. La superfície útil és de 207,70 m², i es destina a la zona d'emmagatzematge de residus una superfície de 48 m², la zona de recepció té una superfície de 123,11 m², els dos lavabos tenen una superfície de 10,4 m² i la superfície de l'oficina és de 26,19 m².  
És un establiment d'emmagatzematge de ferralla. El procés que es realitza en l'activitat és la recepció i pesatge dels residus admesos i la classificació posterior, separant els components ferris i no ferris en funció del codi LER i emmagatzemant-los convenientment en zones habilitades.  
L'Ajuntament de València emet certificat d'informe urbanístic municipal amb data 1 d'octubre de 2012, en què indica que l'activitat és compatible amb el planejament urbanístic i amb les ordenances municipals.  
La instal·lació disposa de les infraestructures necessàries per al desenvolupament correcte de l'activitat, subministrament elèctric, aigua potable i escomesa de sanejament per connexió a les infraestructures de la xarxa pública general.  
Tramitació administrativa  
Amb data 10 de setembre de 2014, va entrar en el Servei d'Avaluació d'Impacte Ambiental (òrgan ambiental) un ofici de l'Ajuntament de València (òrgan substantiu) per a la tramitació de l'avaluació d'impacte ambiental corresponent, amb caràcter previ a la concessió de la llicència ambiental.  
Es remet l'expedient compost per: estudi d'impacte ambiental, projecte tècnic, annexos al projecte, còpia de l'expedient administratiu municipal, certificat de compatibilitat urbanística i tràmit d'informació pública mitjançant un edicte en el tauler d'anuncis de l'ajuntament.  
  
Amb data 6 de novembre de 2014, l'òrgan ambiental remet un requeriment de documentació a l'òrgan substantiu, per a esmenar la documentació aportada i completar l'expedient, i incidix principalment en el tràmit d'informació pública.  
Amb data 19 de gener de 2015, l'òrgan substantiu remet un ofici en què informa que s'inicien les actuacions oportunes per a la publicació en el BOP, en els termes indicats en el requeriment realitzat per l'òrgan ambiental amb data 6 de novembre de 2014.  
Amb data 25 de novembre de 2022, l'òrgan ambiental remet un ofici a l'òrgan substantiu amb una còpia al promotor, en què reitera que no consta la realització del tràmit d'informació pública i que este forma part del contingut mínim de l'expedient d'avaluació d'impacte ambiental, i advertix que, si en el termini de tres mesos no es reprén la tramitació de l'expedient, donarà lloc a la caducitat d'este amb l'arxivament corresponent de les actuacions.  
Amb data 22 de desembre de 2022, l'òrgan ambiental reitera la notificació realitzada amb data 25 de novembre de 2022 al promotor.  
Amb data 24 de març de 2023, l'òrgan substantiu remet un ofici en què comunica que, en data 28 de març de 2019, es va realitzar la informació pública per un termini de 20 dies en el BOP, i adjunta una còpia de la publicació.  
Amb data 11 d'abril de 2023, l'òrgan ambiental remet un ofici a l'òrgan substantiu amb una còpia al promotor, en què notifica que el tràmit d'informació pública no s'ha realitzat de conformitat amb l'article 36 de la Llei 21/2013, de 9 de desembre, d'avaluació ambiental (ha de realitzar-se durant un termini no inferior a 30 dies hàbils, a més de la seu electrònica), i requerix que en el termini de tres mesos esmene l'expedient, si no es donarà per finalitzada l'avaluació d'impacte ambiental ordinària.  
Amb data 16 de juny de 2023, l'òrgan substantiu remet un ofici en què notifica que s'ha d'enviar la publicació al DOGV i que quan finalitze el període es comunicarà per a poder continuar el procediment.  
  
Amb data 4 de setembre de 2023, l'òrgan substantiu remet un ofici en què comunica que s'ha realitzat la informació pública de l'expedient.  
  
El tràmit d'informació pública es va dur a terme mitjançant la inserció de l'anunci corresponent en el DOGV núm. 9631, amb data 4 de juliol de 2023, sense haver-se presentat al·legacions.  
Consideracions ambientals  
L'activitat es localitza en una zona urbana residencial, per la qual cosa no es preveuen afeccions al medi natural.  
La principal afecció associada a la instal·lació és la producció de sorolls, que es generen durant les operacions de càrrega i descàrrega de residus metàl·lics.  
La documentació tècnica aportada establix que l'activitat es desenvolupa a l'interior del local, en entorn residencial, en horari diürn i l'impacte produït és puntual a causa de la càrrega/descàrrega dels residus, que estos s'emmagatzemen en contenidors i sobre el paviment.  
  
Així mateix, considera que tenint en compte el soroll generat en el desenvolupament de l'activitat i les característiques de la instal·lació, la mesura correctora necessària per a no sobrepassar el nivell de soroll permés és la instal·lació d'un sistema d'aïllament acústic específic. Es descriuen les principals mesures correctores que s'adopten en els elements constructius i l'aïllament acústic que proporcionen (i s'adopten alguns sistemes localitzats d'insonorització):  
Instal·lació d'un sostre acústic en la totalitat del local compost per una cambra mínima de 30 cm a entre el forjat i la cara interior de la placa d'algeps laminat de 10 mm de grossària amb una capa de llana mineral damunt.  
Tot el perímetre del sostre acústic s'aïlla en els punts de trobada amb murs, barandats, façana i pilars mitjançant una banda acústica de 3 mm.  
En la façana i els pilars s'establix que no necessiten tractament acústic.  
L'activitat d'emmagatzematge de residus no perillosos es desenvolupa a l'interior d'un local comercial (baix d'un edifici d'habitatges), amb paviment de morter de ciment.  
El subministrament d'aigua potable procedix de la xarxa general municipal, i és destinada als serveis higiènics i neteja de la instal·lació.  
Les aigües provinents dels serveis higiènics i neteja de l'establiment, assimilables a aigües residuals urbanes, s'aboquen a la xarxa general de clavegueram municipal.  
El programa de vigilància ambiental consistix en el control de l'execució correcta i l'eficàcia de les mesures protectores i correctores, i comprovar-ne l'eficàcia amb l'objectiu de detectar impactes no previstos en l'estudi d'impacte ambiental i proposar les mesures adequades per a minimitzar-los o eliminar-los.  
Consideracions jurídiques  
El projecte està subjecte a avaluació d'impacte ambiental ordinària, d'acord amb l'article 7.1.a de la Llei 21/2013, de 9 de desembre, en concordança amb l'annex I (grup 6.c.2) del Decret 162/1990, de 15 d'octubre, modificat pel Decret 32/2006, de 10 de març.  
L'expedient ha observat els tràmits establits en la secció 1a, capítol II del títol 2 de la Llei 21/2013, de 9 de desembre, d'avaluació ambiental, i en la resta de disposicions aplicables.  
L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental, la competència en avaluació ambiental estratègica i impacte ambiental, inclosos els sistemes indicadors i les avaluacions ambientals.  
  
Per tot el que s'ha exposat abans, a proposta del Servei d'Avaluació d'Impacte Ambiental, fent ús de les atribucions que exercisc, resolc:  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que siguen aplicables, el projecte d'emmagatzematge de materials metàl·lics, promogut per Rovaliv Impex, SL, situat al carrer Acàcies, núm. 8 (baix esquerra) de València, sempre que es desenvolupe d'acord amb l'estudi d'impacte ambiental, el projecte i la resta de la documentació presentada i amb els condicionants establits a continuació:  
  
1. Respecte a la llista definitiva de residus admissibles, quedarà limitada per l'abast de l'autorització sectorial, entre els proposats pel promotor segons la documentació aportada a este òrgan. Es podran incloure altres codis LER que l'òrgan competent considere susceptibles d'autorització, sempre que la inclusió no comporte la modificació substancial del projecte avaluat i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
2. Cada 5 anys el titular haurà de dur a terme un control de les emissions acústiques i dels nivells de recepció en l'entorn mitjançant la realització d'auditories acústiques. Estes les ha de realitzar amb l'activitat en funcionament i una ECMCA, i fer constar els resultats en un llibre de control que estarà a la disposició de les administracions competents. En cas de superar els nivells sonors permesos per la llei, s'hauran d'aplicar les mesures correctores pertinents, i efectuar a continuació una nova auditoria acústica per a comprovar-ne l'eficàcia.  
3. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
En els termes establits en l'article 43 de la Llei 21/2013, de 9 de desembre, la present declaració d'impacte ambiental perdrà la vigència i cessarà de produir els efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. Amb esta finalitat, el promotor haurà de notificar a l'òrgan ambiental el començament de les obres.  
  
Segon  
Segons el que es disposa en l'article 41 de la Llei 21/2013, de 9 de desembre:  
a) Ordenar la publicació de la present declaració d'impacte ambiental en el Diari Oficial de la Generalitat Valenciana, així com en la seu electrònica.  
b) La present declaració d'impacte ambiental no serà objecte de recurs sense perjudici dels que, si és el cas, siguen procedents en via administrativa i judicial enfront de l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 16 d'octubre de 2023.- El director general d'Urbanisme, Paisatge i Avaluació Ambiental: Miguel Ángel Ivorra Devesa.»